《宗忠简公画像为公外曾孙叶深道作》
元代·柳贯

近古社稷臣，生世常不数。不能半五百，继见已超卓。

炎运昔中否，兵氛缠大角。掩旆薄日黄，张弧北风恶。

起公滏阳节，仗以障河朔。恳恳存赵忠，愤极涕横落。

扶义亟西征，敌忾为小却。佐兴灵武功，受任留官钥。

主辱臣则何，国势滋以削。回銮累十疏，言谆听殊藐。

一死不贷公，百壬吁可怍。企公如列星，宵光仰昭灼。

几叶外曾孙，传世《春秋》学。手图起予观，言自崇勋阁。

士雅虽则休，随会尚堪作。蹙国今更非，云飞天一握。

谁能挽江汉？为公洗河洛。

作者简介：柳贯（1270年8月18日—1342年12月7日），字道传，婺州浦江人，元代著名文学家、诗人、哲学家、教育家、书画家。博学多通，为文沉郁春容，工于书法，精于鉴赏古物和书画，经史、百氏、数术、方技、释道之书，无不贯通。官至翰林待制，兼国史院编修，与元代散文家虞集、揭傒斯、黄溍并称“儒林四杰”。